Kesän suuri tablettivertailu: Mikä tabletti opiskelijalle? | Mobiili.fi
Janne Laakso | Julkaistu 27.5.2015, klo 13:52
Tabletteja moniin erilaisiin tarpeisiin.
Mikä tabletti laukkuun tai reppuun?
Eräs päällimmäisiä seikkoja on tabletin liikuteltavuus. Selvästi kätevimpiä ovat vertailun pienimmät tabletit, Alcatel Onetouch Hero 8 sekä Sony Xperia Z3 Tablet Compact. Pieninä ja kevyinä ne mahtuvat helposti laukkuun eivätkä painollaan vaivaa kantajaa. Lisäksi Sonylla on etunaan vesi- ja pölytiiviys, eli se ei kavahda kosteutta tai päälle osuvaa vesisadetta.
Vertailun isommista tableteista Apple iPad Air 2, Googlen Nexus 9 ja Samsungin Galaxy Tab S 10.5 sekä Tab A 9.7 ovat suunnilleen samankokoisina ja -painoisina vielä kohtuullisen vaivattomia kantaa. Nexus on hieman lyhyempi ja kapeampi kuin iPad tai Samsungit, kun taas iPad on todella ohut. Sen sijaan Lenovon Yoga Tablet 2:n erikoinen muotoilu saattaa olla harmiksi, kun sitä yrittää reppuun tai laukkuun pakata. Lisäksi se on selvästi vertailun raskain laite.
Ehdottoman hyvä idea on panostaa jonkinlaiseen suojaan. Yksi vaihtoehto on erillisellä tablettitaskulla varustettu laukku tai reppu, mutta monikäyttöisempi ratkaisu on erillinen suojakotelo. Tässä kohdassa pisimmän korren vie iPad Air 2, sillä Applen laitteille on tehty paljon erilaisia tarvikkeita. Tarjolla on yksinkertaisia suojamuoveja, nahka- tai alumiinikoteloita sekä sään- ja iskunkestäviä ratkaisuja useissa eri hintaluokissa. Muillekin merkeille on mallikohtaisia koteloratkaisuja tarjolla, joskin hieman rajatummin, ja löytyypä kaupoista myös erilaisia yleismallisia koteloita, joilla laitteen saa suojaan.
Entäs tekstinkäsittely ja muut sovellukset?
Tältä näyttää Microsoftin Word Android-laitteella.
Sovellustarjonta on tätä nykyä todella hyvällä mallilla niin Android- kuin iOS-laitteillekin. Monissa laitteissa on jo esiasennettuna jonkinlaisia toimistosovelluksia ja Microsoftin Word sekä muut Office-sovellukset ovat ladattavissa molemmille alustoille. Office-sovellusten maksuttomilla versioilla voi avata ja jonkin verran muokata asiakirjoja. Täydet Office-toiminnot pääsee hyödyntämään, jos käytössä on maksullinen Office 365 -tilaus. Microsoftin lisäksi toimistosovelluksia on tarjolla niin Applelta kuin Googlelta sekä lukuisilta kolmannen osapuolen sovelluskehittäjiltä. Sovelluskaupoista löytyy koko liuta opiskelua helpottavia sovelluksia niin maksuttomina kuin maksullisina. Esimerkiksi muistiinpanojen kirjoittaminen ei välttämättä vaadi kovinkaan kummoista sovellusta.
Toimiiko tabletti läppärin korvikkeena, voinko käyttää oikeaa näppäimistöä?
Logitechin Bluetooth Multi-Device Keyboard K480 toimii niin Windows-, Mac, Android- kuin iOS-laitteidenkin kanssa.
Jos tarkoitus on tuottaa paljon tekstiä, olkoon kyseessä vaikkapa muistiinpanot tai laajemmat raportit, saattaa kirjoittaminen kosketusnäytöllä käydä nopeasti raskaaksi. Parhainkaan kosketusnäytön virtuaalinäppäimistö ei pese laadukasta fyysistä näppäimistöä. Tähän on onneksi nykyään olemassa useita ratkaisuja, sillä mihin tahansa vertailumme laitteista voi yhdistää bluetooth-yhteydellä toimivan erillisen näppäimistön. Ehkäpä parhaassa asemassa on jälleen Applen iPad Air 2, jolle löytyy markkinoilta useita eri valmistajien näppäimistöratkaisuja. Täysin erillisten näppäimistöjen lisäksi saatavilla on myös näppäimistön ja suojakotelon yhdistäviä ratkaisuja. Myös Samsungin Galaxy Tab S 10.5 sekä Google Nexus 9 ovat hyvässä jamassa, sillä molemmille on ostettavissa valmistajien omat näppäimistön ja suojakannen yhdistelmät. Muiden tablettien kohdalla on mahdollista käyttää yleismallisia näppäimistöjä, joita valmistaa esimerkiksi Logitech.
Tablettivertailun ensimmäisen osan löydät tämän linkin takaa. Vertailun seuraavassa osassa vertailemme vielä kalliiden ja edullisten tablettien eroja.
Alcatel Apple Galaxy Tab A Galaxy Tab S Huawei iPad Air 2 Lenovo MediaPad T1 Nexus 9 Onetouch Hero 8 Samsung Sony Sony Xperia Z3 Tablet Compact Yoga Tablet 2
Huhut Huawein tulevista Mate 40 -huippupuhelimista alkoivat: luvassa uudenlainen kameralinssi ja merkittävä parannus s...10.4.2020
27.5.2015, klo 21:01
Ihan hyvä, että Janne otti vertailuun mukaan Elisalta myös Windows tabletit, niin saatiin selville miksi ne on niin huonoja, että eivät kelpaa edes ilmaiseksi. Sitä en kyllä ymmärrä miksi vertailusta on jätetty pois Ipad Air, Ipad mini ja Ipad mini 2, koska ne eroavat niin oleellisesti monessa asiassa Ipad Air 2:sta ulkonäöstä lähtien. Olisin ehkä kaivannut vertailuun vielä muutamaa Android tablettia vaikka Kuriota tai Muumi-tablettia.
Näin vähäinen RAM-muistin määrä vaikuttaa Windows 10 Mobilen toimintaan
Lue seuraavaksi: Asukselta tulossa Zenfone 3 – tällä kertaa ei neljää gigatavua RAM-muistia